สธ. มอบกรมธรรม์ ให้กับอาสาสมัครสาธารณสุขประจำหมู่บ้าน ที่ทำหน้าที่ปฏิบัติงานค้นหาผู้ติดเชื้อไวรัสโคโรนา 2019
สธ. มอบกรมธรรม์ ให้กับอาสาสมัครสาธารณสุขประจำหมู่บ้าน ที่ทำหน้าที่ปฏิบัติงานค้นหาผู้ติดเชื้อไวรัสโคโรนา 2019นายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ กล่าวว่า อาสาสมัครสาธารณสุขประจำหมู่บ้าน (อสม.) ร่วมกับภาคเอกชน ได้รณรงค์ช่วงวันสงกรานต์ จัดระบบบริการประชาชนช่วงการแพร่ระบาดของโรคโควิด-19 โดยทำงานเชิงรุกเคาะประตูบ้านประชาชนกลุ่มเสี่ยง เพื่อให้ความรู้ ความเข้าใจ ติดตามในทุกเรื่อง โดยการดำเนินการ "ค้นให้พบ จบใน 14 วัน" ของ อสม. เคาะประตูบ้านกว่า 11 ล้านครัวเรือน เฝ้าระวังกลุ่มเสี่ยงที่เดินทางกลับจากต่างประเทศ เดินทางมาจากกรุงเทพฯ และปริมณฑล ไปร่วม/ใกล้ชิดกับกลุ่มคนในพื้นที่เสี่ยง โดยอยู่ระหว่างการติดตามกลุ่มเสี่ยงกว่า 369,000 คน รัฐบาล ได้สนับสนุนวัสดุอุปกรณ์สำหรับ อสม. ในการปฏิบัติงาน ค้นหา ป้องกัน และเฝ้าระวังโรคติดเชื้อไวรัสโคโรนา ในเขตชุมชน ตลอดจนช่วยเหลือดูแลด้านสวัสดิการ สำหรับ อสม.ในการปฏิบัติงานค้นหา ป้องกันและเฝ้าระวังโรคติดเชื้อไวรัสโคโรนาในชุมชน โดยสนับสนุนกรมธรรม์ประกันชีวิต หรือประกันสุขภาพ ให้ อสม.ซึ่งขณะนี้อยู่ระหว่างการดำเนินการ นายแพทย์สมชาย ตรีทิพย์สถิตย์ ผู้อำนวยการกองสร้างเสริมสุขภาพ สำนักอนามัย กรุงเทพฯ กล่าวว่า ขณะนี้ในพื้นที่กรุงเทพฯ และปริมณฑล มีเตียงที่สามารถรองรับกลุ่มเสี่ยงที่ต้องเฝ้าระวัง 1,973 เตียง เป็นภาคเอกชน 1,040 เตียง คิดเป็น ร้อยละ 52.7 ขณะที่มีผู้ป่วยที่อยู่กับภาคเอกชน 333 ราย คิดเป็นร้อยละ 49 หากสถานการณ์เดือนเมษายน- พฤษภาคม ยังเพิ่มขึ้นจะได้เตรียมเตียงเพิ่มขึ้นเพื่อสนับสนุนภาครัฐต่อไป นอกจากนี้ กำลังสร้างโรงพยาบาลสนาม ย่านบางซื่อ ซึ่งขณะนี้ใกล้เสร็จแล้ว ส่วนโรงแรมที่จะมาร่วมกับภาครัฐ ใช้เป็นสถานที่กักตัวของกลุ่มเสี่ยงเฉพาะในพื้นที่กรุงเทพฯ มีแล้วกว่า 10,000 เตียง นายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กล่าวว่า ผู้ที่ติดเชื้อเพิ่ม 33 คนวันนี้ มี 15 คนได้รับเชื้อจากผู้ป่วยยืนยันก่อนหน้านี้ที่เฝ้าระวังอยู่ ดังนั้นจึงอยากแนะนำว่าเมื่อพบผู้ป่วยจะต้องรีบป้องกันตนเอง ซึ่งช่วงนี้เป็นวันสงกรานต์ แม้รัฐบาลจะแนะนำให้งดฉลองสงกรานต์ เนื่องจากผู้สูงอายุที่มีประวัติป่วยมีแนวโน้มเสียชีวิตมากที่สุด รวมถึงผู้มีโรคประจำตัว ดังนั้นจะต้องช่วยกันปกป้องผู้สูงอายุไม่ให้ป่วยในช่วงวันสงกรานต์นี้ ขณะที่บุคคลกรทางการแพทย์ มีสำคัญมากเช่นกัน เพราะเป็นผู้ต้องรักษาพยาบาลผู้ป่วย แต่การติดเชื้อของบุคคลกรทางการแพทย์สามารถเกิดขึ้นได้เหมือนบุคคลทั่วไป ร้อยละ 60 ที่ติดเชื้อเกี่ยวข้องกับการปฏิบัติงาน ร้อยละ 20 ติดจากชีวิตประจำวันเหมือนบุคคลทั่วไป ส่วนผู้ติดเชื้อที่เกี่ยวข้องกับบุคคลที่กลับมาจากต่างประเทศ มีป่วยเพิ่ม 2 ราย โดยชาวต่างชาติไม่มีผู้ป่วยรายใหม่ เนื่องจากมาตรการห้ามเข้าประเทศของรัฐบาลได้ผลเป็นอย่างดี ความพร้อมในการป้องกันโรคของไทยเป็นที่น่าพอใจ พบผู้ป่วยน้อยลง หากอยู่ระดับนี้ผู้ป่วยน่าจะคงที่ หรือลดลง แต่ขออย่าประมาทให้ทำตามคำแนะนำของภาครัฐ ต้องป้องกันดูแลตัวเองสำหรับพื้นที่จังหวัดภูเก็ต ที่มีอัตราส่วนผู้ติดเชื้อมากที่สุดในประเทศ จากการค้นหาผู้ป่วยเชิงรุกในชุมชน ผู้มีประวัติเกี่ยวข้องกับนักท่องเที่ยวจำนวนมาก ซึ่งกลุ่มเสี่ยง พบผู้ติดเชื้อร้อยละ 9 กลุ่มที่มีประวัติไม่ชัดเจนพบเชื้อ ร้อยละ 3.9 กลุ่มมีความเสี่ยงน้อยพบเชื้อเพียง ร้อยละ 1.1 ทั้งนี้จากการดำเนินการค้นหาเชิงรุกจากประชาชนกว่า 3,000 คน ทำให้ทราบว่าการแพร่ระบาดอยู่ในวงจำกัดบางพื้นที่เท่านั้น เช่น ป่าตอง เมื่อดำเนินการเชิงรุกทำให้เราสามารถควบคุมการแพร่ระบาดได้ง่ายขึ้น สถานการณ์ขณะนี้สามารถควบคุมได้ และมีแนวโน้มลดลงเรื่อยๆ โดยยอดผู้ป่วยที่อยู่ระหว่างการรักษา 2,551 ราย อยู่โรงพยาบาล 1,295 ราย กลับบ้านแล้ว 1,218 ราย